बेएर षेवअ

बेएर षेवअ ( ), आधिकारिक रूप से बे'एर-षेव'अ ( ), दक्षिणी इस्राएल के नेगेव मरुस्थल का सबसे बड़ा नगर है। अक्सर “नेगेव की राजधानी” कहलाया जाने वाला यह नगर, इस्राएल के चौथे सबसे अधिक जनसंख्या वाले महानगरीय क्षेत्र का केन्द्र है। यह,  की जनसंख्या के साथ इस्राएल का आठवाँ सबसे अधिक जनसंख्या वाला नगर है तथा 1,17,500 दुनम (117.5 वर्ग किलोमीटर) के कुल क्षेत्रफल के साथ इस क्षेत्र का दूसरा सबसे बड़ा नगर (यरूशलेम के बाद) है।

वर्तमान बेएर षेवअ के निकट मानव बस्तियाँ ईसा-पूर्व चतुर्थ सहस्राब्दी तक की मानी जाती हैं। बाइबिल में, बेएर षेवअ प्राचीन इस्राएल की दक्षिणी सीमा को निरूपित करता है, जैसा कि “दान से बेएर षेवअ तक” वाक्यांश में उल्लेखित है। प्रारम्भ में यह यहूदा गोत्र को सौंपा गया था, परन्तु बाद में इसे शिमओन को पुनः सौंपा गया। राजसत्तात्मक युग के दौरान यह एक शाही नगर के रूप में कार्यरत था, किन्तु अन्ततः असीरियों के हाथों विनष्ट हो गया। बेएर षेवअ का बाइबिलीय स्थल तेल बे'एर षेवा है, जो आधुनिक नगर से लगभग 4 किलोमीटर (2+1⁄2 मील) दूर स्थित है। आधुनिक नगर की स्थापना 20वीं शताब्दी के प्रारम्भ में उस्मानियों द्वारा की गई थी।  प्रथम विश्व युद्ध के दौरान बेएर षेवअ के युद्ध में ब्रिटिश नेतृत्व वाली ऑस्ट्रेलियाई लाइट हॉर्स टुकड़ियों ने इस नगर पर अधिकार कर लिया।

प्रथम अरब–इस्राएल युद्ध (1948–49) के दौरान नगर की जनसंख्या पूरी तरह बदल गई। बेएर षेवअ लगभग पूर्णतः मुस्लिम आबादी वाला था, और 1947 के संयुक्त राष्ट्र विभाजन योजना में इसे अरब राज्य का भाग निर्धारित किया गया था। मई 1948 से अक्तूबर 1948 तक यह मिस्र की सेना के आधिपत्य में रहा, जब इसे इस्राएली रक्षा बलों ने जीत लिया और अरब जनसंख्या का एक भाग निष्कासित कर दिया गया। आज महानगरीय क्षेत्र यहूदी और अरब जनसंख्या के लगभग समान भागों से बना है। यहूदी जनसंख्या का एक बड़ा हिस्सा सेफ़ारदी यहूदियों और मिज़राही यहूदियों के वंशजों का है, जो 1948 में इस्राएल की स्थापना के बाद अरब देशों से भागे, स्थानांतरित हुए या निष्कासित कर दिए गए थे। इसके अतिरिक्त, इसमें भारत से आए बेने इस्राएल और कोचीन यहूदियों के छोटे समुदाय भी सम्मिलित हैं। 1990 के बाद से प्रवासन की दूसरी और तीसरी लहरें आईं, जिनमें पूर्व सोवियत संघ से रूसी-भाषी प्रवासी तथा इथ्योपिया से बीटा इस्राएल प्रवासी सम्मिलित थे। सोवियत प्रवासियों ने बेएर षेवअ में शतरंज को एक प्रमुख खेल बना दिया, और अब यह इस्राएल का राष्ट्रीय शतरंज केन्द्र है, जहाँ प्रति व्यक्ति शतरंज ग्रैंडमास्टरों की संख्या विश्व के किसी भी अन्य नगर से अधिक है।

बेएर षेवअ में नेगेव की बेन-गुरियन विश्वविद्यालय स्थित है। यह नगर इस्राएल के उच्च-प्रौद्योगिकी और विकासशील प्रौद्योगिकी उद्योग का भी केन्द्र है।